बे थारदि हादरसानि सोरदिं मावख’गिरि, जिल्ला बेंगिरि आरो खाजोना बिफाननि मावखुलिफोराव दालालफोरा हा-हुनि बायलाय-फानलाय, ट्रेन्सफार, म्यादि खालामनाय, नामजारि बायदि खामानि बेलायाव सरासनस्रा रायजो-राजाफोरखौ हालाय-हाफाय खालामबोदों। दालालनि हेफाजाब लायाब्ला बेफोर बादि मावखुलिफोराव जेन जेबो खामानियानो जाया बादिसो जायो । हा-हु सोमोन्दोनि जायखि-जाया खामानियाव रायजोफोरा गोबां बिबांनि रां होनो गोनां जायोमोन। नाथाय हा-हुनि खामानिल’ नङा, गुबुन गोबां बिफानावबो दालालनि हेफाजाब नङाब्ला जेबो खामानियानो जायैखौ बयबो मिथिगौ। बुंनांगौनि बाथ्रा नङा। बिनि गेजेराव हानथा-मेला बिफाननि बाथ्राखौ बुंनो हायो। बे बिफानाव दालाल नङाब्ला जेबो खामानियानो जाया। बेजों लोगोसे गामि ओनसोलाव थानाय बेंकफोरावबो दालालनि जोहैसो गोबां सुबुंफोरा बेंकनिफ्राय लन लायो होननानैबो अजद सिखांदों । जिखियानो जाया मानो हा-हुनि दालालानो जाथों एबा गुबन बिफाननिनो दालालानो जाथों, दालालनि रायजोखौ फोजोबस्रांनो सोरखारा लानाय खामानिया बयजोंबो बराय जादों। आसामनि सोरखारि बिफानफोराव थानाय दालालफोरखौ फोजोबस्रांनोब्ला सोरखारनि माखासे नेमखान्थिफोरखौ सोलायनांगौया जोबोर गोनांथार जानानै फैदों। सोरखारनि मावख’गिरिफोरानो दालालफोरखौ सुबिदा होयाब्ला रावबो दालाल मावनो हाया बे रोखा। बिनिखायनो बेखौ सोलायनांगौ जानानै फैदों। बे बेलायाव सोरखारा साननायनि सम फैबाय। दा आसाम पुलिसा धुमकेतु बादि साननैसोल’ दालालफोरखौ हमनानै बा-बा लायाब्लानो दालालनि गाहाइ रोदाखौ बुफुनो हाब्लासो सोरखारनि साननायफोरा जाफुंगोन होननानै बुंनो हायो। दा फिसा-फिसौ दालालफोरखौल’ आसाम पुलिसा हमाबालानो राजखान्थि दैदेनगिरिफोर दालालफोरखौबो हमनायनि राहा लानांगौ। अब्लासो गिबि मन्थ्रि थामहिनबा सोरखारनि साननाया जाफुंसार जागोन। बिनिखायनो आसाम पुलिसा गासैबो थाखोनि दालालफोरखौ हमनायनि राहा लानांगौ। अब्लासो आसाम हादरसाया दालाल उदां हादरसा जागोन ।